b'\n_START_ARTICLE_\nIvan VII. Paleolog\n_START_SECTION_\n\xc5\xbdivljenje\n_START_PARAGRAPH_\nIvan VII. je bil sin cesarja Andronika IV. in Kerace Bolgarske, h\xc4\x8derke bolgarskega carja Ivana Aleksandra in Teodore Vla\xc5\xa1ke. _NEWLINE_Ko je Andronik IV. leta 1376 uzurpiral prestol svojega o\xc4\x8deta Ivana V., je  naslednje leto za svojega sovladarja imenoval sina Ivana VII. Leta 1379 sta bila oba odstavljena in delno oslepljena. Andronik IV. je kljub temu obdr\xc5\xbeal cesarski polo\xc5\xbeaj in od Ivana V. v svojo posest dobil Selimbrijo (Silivri). Ko je Andronik IV. leta 1385 umrl,  je Ivan VII. morda nasledil o\xc4\x8detov polo\xc5\xbeaj._NEWLINE_14. aprila 1390 je Ivan VII. odstavil svojega starega o\xc4\x8deta Ivana V. in sam zasedel bizantinski prestol. Po petih mesecih vladanja ga je Ivan V. s pomo\xc4\x8djo sina Manuela  in Bene\xc4\x8danov odstavil. Ivan VII. se je 17. septembra 1390 zatekel k osmanskemu sultanu Bajazidu I., ki je potrdil Ivana VII. za naslednika  o\xc4\x8detove domene Selimbrije in zgladil  odnose z Manuelom II. Ker Manuel takrat \xc5\xa1e ni imel sina, je Ivana VII. potrdil za svojega mogo\xc4\x8dega naslednika._NEWLINE_Leta 1399 je Manuel II. po petih letih Bajazidovega obleganja Konstantinopla od\xc5\xa1el na Zahod iskat voja\xc5\xa1ko pomo\xc4\x8d. Obrambo mesta je kot regentu prepustil Ivanu VII.  Ivan  je v brezupnem polo\xc5\xbeaju \xc4\x8dakal na \xc4\x8dude\xc5\xbe, ki se je zgodil v Bajazidovem porazu  z mongolskim kanom Timur Lenkom v bitki pri Ankari 20. junija 1402. Porazu je sledila osmanska dr\xc5\xbeavljanska vojna, v kateri so rivalski osmanski princi sklepali mir in prijateljstvo z Bizantinskim cesarstvom.  Ivan VII. je izkoristil njihovo \xc5\xa1ibkost in sklenil mirovni sporazum, s katerim je cesarstvo dobilo nazaj ve\xc4\x8dino evropske obale Marmarskega morja in posebne ugodnosti za Solun, kjer je pred osmansko osvojitvijo leta 1387 vladal Manuel II. Po Manuelovi vrnitvi mu je Ivan VII. vrnil oblast in dobil dovoljenje, da se umakne v Solun, kjer je od leta 1403 do svoje smrti leta 1408 vladal kot skoraj neodvisen vladar. Naslavljal se je s "cesar  cele Tesalije", obdr\xc5\xbeal cesarski naslov (basileus) in za svojega sovladarja imenoval sina Andronika, rojenega okoli leta 1400. Andronik je umrl pred njim  okoli leta 1407.'